**Halmashauri 12 ambazo ni wadaiwa sugu wa Bodi ya Mikopo ya Serikali za Mitaa zimetakiwa kabla ya Desemba 30 ziwe zimerejesha deni la Sh2 bilioni.**  
  
Waziri wa Nchi Ofisi ya Rais Tawala za Mikoa na Serikali za Mitaa (OR TAMISEMI), Selemani Jafo ametoa agizo hilo hivi karibuni kwenye mkutano wake na waandishi wa habari.   
  
Mhe. Jafo amesema hadi Septemba 30 bodi imetoa mikopo yenye thamani ya Sh9.7 bilioni kwa halmashauri 54 nchini kwa ajili ya miradi mbalimbali ya maendeleo, ikiwa ni pamoja na ujenzi wa vituo vya mikutano, vituo vya mabasi, masoko, majengo ya utawala upimaji viwanja na miradi mingine ya kipaombele kwa halmashauri husika. Miradi hiyo imechangia kuongeza, mapato ya Halmashauri, fursa za ajira na kuboresha huduma zitolewazo kwa wananchi. Mikopo iliyotolewa ni kidogo ikilinganishwa na mahitaji ambayo ni makubwa kuliko uwezo wa Bodi. Maombi ya mikopo ya jumla Sh. 48.8 bilioni yaliyopokelewa katika kipindi hicho.   
  
Kuhusu marejesho ya mikopo pamoja na riba, hadi tarehe 30 Septemba, 2017 jumla Sh 6,565,229,346/91 sawa na asilimia 68.9 zimerejeshwa kati ya Sh. 9,481,238,158/85 zinazotakiwa kurejeshwa.

"Halmashauri nyingi zimejitahidi kurejesha mikopo kwa wakati lakini kuna zilizoonyesha usugu katika kurejesha mikopo," amesema. Kutorejeshwa kwa mikopo kunasababisha halmashauri nyingine kukosa fursa ya kukopa.

Akizitaja halmashauri hizo kuwa ni Halmashauri ya Jiji la Mwanza, Halmashauri ya Jiji la Mbeya, Halmashauri ya Manispaa ya Moshi, Halmashauri ya Manispaa ya Singida, Halmashauri ya Wilaya ya Kigoma, Halmashauri ya Wilaya ya Karatu, Halmashauri ya Manispaa ya Musoma, Halmashauri ya Wilaya ya Mbinga, Halmashauri ya Wilaya ya Pangani, Halmashauri ya Mji Mbinga, Halmashauri ya Manispaa ya Morogoro, Halmashauri ya Wilaya ya Igunga na Halmashauri ya Wilaya ya Kongwa.   
  
katika kuendana na sera ya viwanda ya serikali ya awamu ya tani, Jafo ameiagiza bodi kuangalia utaratibu wa kupitisha mikopo inayolenga ujenzi wa viwanda na uwekezaji katika halmashauri ili kukuza ajira na uchumi wa viwanda.  
  
"Bodi iache kubweteka, ijipange kimkakati kujenga uwezo mkubwa wa kutoa mikopo kwa halmashauri zilizo makini katika mapinduzi ya viwanda," amesema

Mhe. Jaffo akaongea kwa msisitizo kuwa kwa sasa Bodi inapanga kujikita zaidi katika kutoa mikopo kwenye ngazi za chini za Mamlaka za Serikali za Mitaa (Lower level) kwa kutoa mikopo kwenye vikundi vya uzalishaji mali, ikiwa ni pamoja na miradi ya uanzishwaji wa viwanda vidogovidogo vyenye kutoa ajira kwa watu wengi (labour intensive) ili kuendana na Sera ya Uchumi wa Viwanda ya Serikali ya Awamu ya Tano. Hii itasaidia mbali na kutoa ajira kwa watu wengi, pia kuchakata rasimali mbalimbali zilizoko katika Mamlaka za Serikali za Mitaa kwa kuziongezea thamani na hivyo, kukuza uchumi kwa maeneo husika na Taifa kwa ujumla.

Mamlaka za Serikali za Mitaa ili ziweze kutekeleza majukumu yake ya utoaji huduma kwa wananchi na uwekezaji kwenye miradi mbalimbali inategemea vyanzo vya mapato vya ndani (Own sources revenue), Ruzuku ya Serikali (General Government Grant) na fedha za mikopo kwa ajili ya uwekezaji. Fedha zinazotokana na vyanzo vya ndani na ruzuku ya Serikali ni finyu na hazitoshelezi kutekeleza majukumu ya Serikali za Mitaa, hivyo zinawajibika kupata fedha za mkopo kutoka kwenye Taasisi za Fedha (Financial Institutions) na Mashirika ya Maendeleo (Development Partners) kwa ajili ya kuwekeza kwenye miradi ambayo inahitaji fedha nyingi kwa wakati mmoja.

Adha upatikanaji wa mikopo kutoka kwenye taasisi za fedha na mashirika ya maendeleo ni changamoto kubwa kutokana na masharti yanayotolewa.

Pamoja na Bodi kupata mafanikio kiasi katika kutekeleza majukumu yake, imeendelea kuwa na changamoto mbalimbali ambazo zimeifanya isiweze kutekeleza majukumu yake kwa kiwango kinachotakiwa. Changamoto kubwa zilizopo ni pamoja na ukosefu wa mtaji wa kutosha katika Bodi ambao umechangiwa na;

(i) Baadhi ya Mamlaka za Serikali za Mitaa zimeshindwa kuwajibika kuwasilisha marejesho ya mikopo na mchango wa Akiba (Mínimum Compulsory Reserve – MCR) kwa wakati katika Bodi.

(ii) Baadhi ya Viongozi na Watendaji wa Halmashauri kutokuweka kipaumbele suala la kulipa michango na marejesho ya mikopo na riba kwenye Bodi ya mikopo ya Serikali za Mitaa.

Katika kutatua changamoto hizo, Bodi kwa sasa ina Mkakati wa kukusanya michango na marejesho ya mkopo kutoka kwenye Halmashauri zinazodaiwa. Hata hivyo, kutokana na ufinyu wa ukusanyaji wa mapato ya ndani na kiwango kidogo cha ruzuku inayotolewa, baadhi ya Halmashauri hazilipi kama inavyotakiwa.